Sibirlønn

Sibirlønn (Acer ginnala) er en lønneart  fra Øst-Asia. Den regnes av mange botanikere som tre underarter av tatarlønn (Acer tataricum).

Den er som regel en 3–5 m høy, løvfellende busk, men kan bli et 10 m høyt tre. Barken er mørkegrå og glatt, men hos eldre trær får barken vertikale furer. Bladene er 6–10 cm lange, 4–6 cm brede og har 3 eller 5 lapper. Bladranden er grovt tannet, og midtlappen er mye lengre enn de andre. Om våren er bladene lyst gule, og høstfargen er mørk karmosinrød. Sibirlønn kan skilles fra tatarlønn i snever betydning (subsp. tataricum) på at bladlappene er dypere innskåret og at bladene er mørkegrønne.

Trærne har tvekjønnede og rene hannblomster på samme plante (andromonøci). Blomstringen skjer i mai–juni. Blomsterstanden er opprett, 6 cm lang og glatt. Blomstene er gulgrønne og har 5 begerblad, 5 kronblad og 8 pollenbærere. Fruktknuten er håret og griffelen glatt. Fruktene er glatte, 2,5–3 cm lange samaraer som sitter parvis nesten parallelt. De er modne i september–oktober.

Sibirlønn er den lønnesorten som tåler kalde vintre best. Den plantes som prydbusk i nordlige deler av Europa og Nord-Amerika. I Norge kan underarten dyrkes til Troms. Den er hardfør til herdighetssone 6 i innlandet, men bare herdighetssone 5 ved kysten.

Underarter og utbredelse 
 subsp. aidzuense – Japan
 subsp. ginnala – Kina (Gansu, Hebei, Heilongjiang, Henan, Jiangsu, Jiangxi, Jilin, Liaoning, Indre Mongolia, Ningxia, Shaanxi, Shandong, Shanxi), Korea, Mongolia og Russlands fjerne østen
 subsp. theiferum – Kina (Anhui, nordlige Guangdong, Henan, Hubei, Jiangsu, Jiangxi, Shaanxi, Zhejiang); usikker status, kanskje et synonym for subsp. ginnala

Galleri

Referanser

Litteratur

Eksterne lenker 
 

Lønneslekten